Document ID: 32005R1624

KOMMISSIONENS FORORDNING (EF) Nr. 1624/2005
af 4. oktober 2005
om en undtagelse fra Rådets forordning (EF) nr. 866/2004, hvad angår citrusfrugter, som passerer linjen på Cypern
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 866/2004 af 29. april 2004 om en ordning i henhold til artikel 2 i protokol nr. 10 til tiltrædelsesakten (1), særlig artikel 4, stk. 2, andet afsnit, og
ud fra følgende betragtninger:
(1)
Artikel 4, stk. 2, første afsnit, i forordning (EF) nr. 866/2004 fastsætter, at varer, der er fuldt ud fremstillet i de områder, hvor regeringen for Republikken Cypern ikke udøver faktisk kontrol, eller for hvilke den sidste væsentlige og økonomisk berettigede forarbejdning eller bearbejdning har fundet sted i en dertil udstyret virksomhed, ikke pålægges told og afgifter med tilsvarende virkning, når de indføres i de områder, hvor regeringen for Republikken Cypern udøver faktisk kontrol, for så vidt som de ikke er omfattet af eksportrestitutioner eller interventionsforanstaltninger.
(2)
Artikel 4, stk. 2, i forordning (EF) nr. 866/2004 blev ændret ved Rådets forordning (EF) nr. 293/2005 (2) med henblik på en udvidelse af ovennævnte toldfritagelsesordning fra sag til sag til også at omfatte visse varer, som er omfattet af eksportrestitutioner eller interventionsforanstaltninger, forudsat at vilkårene og ordningen for denne adgang sikrer, at Fællesskabets finansielle interesser beskyttes effektivt.
(3)
En lettelse af handelen med citrusfrugter kan bidrage til den økonomiske udvikling i de områder, hvor regeringen for Republikken Cypern ikke udøver faktisk kontrol, når der henses til interessen blandt økonomiske operatører for at markedsføre citrusfrugter, der er fremstillet i disse områder, på Fællesskabets marked.
(4)
Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (3), Rådets forordning (EF) nr. 2202/96 af 28. oktober 1996 om en støtteordning for producenter af visse citrusfrugter (4) og Kommissionens forordning (EF) nr. 2111/2003 af 1. december 2003 om gennemførelsesbestemmelser til Rådets forordning (EF) nr. 2202/96 om en støtteordning for producenter af visse citrusfrugter (5) indeholder bestemmelser om kontrol af, at EF-reglerne i frugt- og grøntsagssektoren overholdes. Ifølge disse forordninger skal regeringen for Republikken Cypern drage omsorg for, at der foretages passende kontrol af, at de i denne forordning omhandlede produkter ikke omfattes af eksportrestitutioner og interventionsforanstaltninger.
(5)
Da restitutionsbeløbet, der betales ved eksport fra Fællesskabet for citrusfrugter, er lavt, er risikoen for svig i forbindelse med denne forordnings foranstaltninger begrænset. Regeringen for Republikken Cypern bør imidlertid sørge for, at reglerne om EF-oprindelse, der er fastlagt i artikel 35, stk. 9, andet led, i forordning (EF) nr. 2200/96 og i artikel 11, stk. 2, i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (6), overholdes.
(6)
I overensstemmelse med artikel 8 i Kommissionens forordning (EF) nr. 1480/2004 af 10. august 2004 om særlige regler for varer, der ankommer fra områder, hvor den cypriotiske regering ikke udøver faktisk kontrol, til områder, hvor regeringen udøver faktisk kontrol (7) skal det tyrkisk-cypriotiske handelskammer og Republikken Cyperns myndigheder indgive oplysninger til Kommissionen, således at denne kan overvåge handelsstrømmene på tværs af den grønne linje.
(7)
Det er derfor ikke nødvendigt at fastlægge yderligere betingelser for toldfri adgang for citrusfrugter, der er fremstillet i de områder, hvor regeringen for Republikken Cypern ikke udøver faktiske kontrol.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
Uanset artikel 4, stk. 2, første afsnit, i forordning (EF) nr. 866/2004 pålægges citrusfrugt, der passerer linjen som omhandlet i nævnte forordning, og som henhører under KN-kode 0805, ikke told eller afgifter med tilsvarende virkning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. oktober 2005.

Labels: 3
15
17
18